Jizzaxda sel kelishi oqibatida 4 kishi halok bo'ldi

Jizzax viloyati Forish tumanida 20 aprel kuni sel kelishi oqibatida 4 kishi halok bo'ldi. Bu haqda Favqulodda vaziyatlar vazirligi axborot xizmati xabar berdi.
Dastlabki ma'lumotlarga ko'ra, tumanda 4 nafar fuqaro (1 nafar erkak, 3 nafar ayol) sel oqimlari oqizib ketish oqibatida halok bo'lganligi aniqlangan.
Avvalroq Jizzax viloyatining Baxmal, Forish, G'allaorol va Sh.Rashidov tumanlarida kuzatilgan kuchli yog'ingarchiliklar oqibatida sel oqimlari yuzaga kelgani haqida xabar berilgandi.
Buning oqibatida ayrim aholi yashash joylari, ijtimoiy soha obektlari, ekin maydonlari sel oqimlaridan zararlangan.
Viloyat Favqulodda vaziyatlar boshqarmasi va uning hududiy bo'limlari xodimlari zudlik bilan voqea joyiga yetib borib, yog'ingarchilik oqibatlarini bartaraf etish tadbirlari olib bormoqda.